My Kop Op 'n Blok! | Chris van der Westhuizen gesels oor musiek, boeke, gedigte en sommer alles en nog wat. | Bladsy 2
Posted by: mykopop | Vrydag 6 Julie 2012
Gerrit Komrij, die Taalsmid
30 Maart 1944 – 5 Julie 2012
Ek het een keer ‘n langerige stuk van Gerrit Komrij aangehaal, waar hy skryf oor die vrye vers. Ander verwysings na hom in my inskrywings mag nog vele wees.
Ek weet self nie vreeslik baie van hom nie, op Wikipedia word hy beskryf as “Dutch poet, novelist, translator, critic, polemic journalist and playwright.”
Wat vir Afrikaanssprekendes van belang is, is die bundel “Die Afrikaanse poësie in ‘n duisend en enkele verse” wat hy saamgestel het. Dis is in 1999 uitgegee.
Daarbenewens onthou ek nog die anagram wat hy gemaak het uit die letters van sy naam en van: “Ik rijm erg rot.” Aangesien ek nog maar min of lank laas van sy eie digwerk gelees het, moes ek gaan soek om te sien of dit waar is of nie. Ek het op die volgende een afgekom waarvan ek hou:
De klinker en de medeklinker zijn
De weke onderbuik en het korset
Dichter is hij die, schijnbaar zonder pijn,
Het vormeloze in de steigers zet.
Zijn woorden, corpulent of slank van lijn,
Verenigen zich vloeiend tot couplet.
De moeiteloosheid, niet het rookgordijn,
Is zijn geheim. Met taal gaat hij naar bed.
De taal, van A tot Z, is zijn fles wijn.
Halfdronken wordt er, zomaar voor de pret,
Een kind verwekt, een epos of kwatrijn,
Of iets daartussenin, zeg een sonnet,
Terwijl de lezer onbekend blijft met
Zijn worsteling met spekvet en balein.
Uit: ‘Nieuwe gedichten’,1999.
Posted by: mykopop | Sondag 1 Julie 2012
Op My Boeketafel (Mei-Junie 2012)
In vergelyking met die hoeveelheid boeke wat ek net in April vanjaar gelees het, lyk die oes maar skraal! Ek was egter heel tyd aan die lees, glo my.
Asbesmiddag deur Etienne van Heerden
Eintlik kan mens amper sê dis die laaste boek wat ek in die twee maande gelees het, en ek was omtrent middel Mei klaar daarmee. Die laaste roman in elk geval, dit sal lekker wees om môre of so weer ‘n slag met ‘n “storieboek” te kan begin.
Die verhaal gaan oor ‘n man wat meestal net “Die skrywer” genoem word. Hy het pas ‘n suksesvolle roman op die rakke en moet hard probeer om dit op te volg. Eintlik is hy ‘n professor by die Universiteit van Kaapstad, waar hy kreatiewe skryfkuns doseer.
Hy woon op ‘n dorp naby Kaapstad, ek vermoed dis Somerset Wes, maar my kennis van die Kaap is nou nie so goed nie. Dis hier waar hy gereeld na die haarsalon van ‘n Italianer gaan, nie net om sy hare gesny te kry nie, maar ook om bietjie gepamperlang te word. Dis hier waar hy een middag ‘n ou skatryk asbesmagnaat ontmoet, ook met ‘n insident rakende een van die werkers by die salon wat iemand aan kanker weens asbes verloor het.
Die magnaat was saam met Die Skrywer se pa op skool. Sy pa was ‘n karakter op sy eie, wat die familieplaas geërf het, maar een na die ander plan probeer het en oplaas in ‘n sirkus gewerk het en later die familieplaas verloor het.
Daar is ook romanse in die storie, wanneer die skrywer ‘n heelwat jonger vrou ontmoet, ‘n strokiesprent-tekenaar/skrywer, wat nogal heel antagonisties is oor die nut van sy kuns.
Die boek is by uitstek ‘n boek vir literatuurvrate wat belang stel in die skryfproses en die skrywer se gewroeg daarmee. ‘n Uitstekende boek, vir my nie so goed soos 30 Nagte in Amsterdam nie, maar nogtans ‘n boek wat ek hopeloos te lank nagelaat het om te lees.
Herman Charles Bosman – Between the Lines deur Valerie Rosenberg
Ek wou bietjie navorsing doen oor Herman Charles Bosman. Ek het op hierdie boek afgekom by Google Books, waar ek ‘n klompie bladsye daarvan kon lees. Ek het toe een middag die tweedehandse boekwinkels ingevaar, maar net met ‘n Pictorial Biography teruggekom. Ek kon toe gelukkig ‘n eksemplaar iewers bestel.
Die lesery oor Bosman het eintlik die grootste gedeelte van die twee maande opgeneem. Dit was fassinerend en soms hartroerend. Ek vertel julle in ‘n ander skrywe meer daarvan!
Intieme Afwesige deur Cas Vos
Ek het in 2007 vir die eerste keer van prof. Cas Vos gehoor, van beroep ‘n dosent in teologie. Moet egter nie dat die feit jou enigsins laat twyfel daaraan dat hy sensuele en selfs erotiese verse kan neerpen nie.
In 2007 het ek oor sy bundel Die afdruk van ons hande geskryf. Hy is lief om antieke tekste as voedingsbron vir sy gedigte te gebruik. In daardie bundel was ‘n reeks gedigte gebaseer op die Gilgamesh-epos van ongeveer 2500 V.C.
In hierdie bundel is daar weer ‘n afdeling gebaseer op die briewe van Abélard en Heloise, ongeveer 1100 N.C.
Die bundel bestaan uit vyf dele, waarvan bg. net een is. Net om ‘n idee te gee van die aard van sy gedigte, ‘n kort aanhaling uit “Ek pluk vir jou rose”:
Herfsdae is skifryp, blare torring los,
die roksome van die stad rafel uit,
Wielewale sing en kleur elke bos,
Die wind speel in blare se ore fluit.
Op dié herfsdag vermoed ek ‘n gedig,
staan ek op om dit net vir jou te pluk.
En uit ‘n ander gedig, “In die tuin van die nag”, die laaste strofe:
in die tuin van die nag
lui die aandklok jou lof.
Kom nader en blaas
jou geurige asem oor my
dat ek jou liefde kan ruik,
netnou is die kort verblyf verby.
Daar is nog gedigte oor ‘n verskeidenheid onderwerpe en mense, o.a. een oor Edith Piaf en een oor Katie Melua. Daar is ook twee gedigte, “kersrook” en “voor ek vergeet”, opgedra aan die kunstenares Diane Victor, wat met rook tekeninge maak. Daar was onlangs ‘n uitstalling van haar by UJ se kunsgalery, wat ek ongelukkig misgeloop het. Op die voorblad is een van haar werke.
Net soos die vorige bundel, ‘n uitstekende werk, soos die vorige een ook in hardeband, wat dit ekstra spesiaal maak.
Posted in Boek, Gedigte
Posted by: mykopop | Dinsdag 12 Junie 2012
2008 Simonsvlei Merlot
Laas week was al my drinkwyn op, weens ‘n gebrek aan geld en alherhande dinge wat my tyd opvreet sodat ek nie kans kry om by die wynwinkels uit te kom nie. Vrydagaand het ek in my rak vir bêrewyne gaan soek, ek dink toe ek hou nie eintlik van Merlot nie, en ek weet daar is ‘n paar bottels Merlot wat ek ‘n paar jaar gelede gekoop het, almal maar teen redelik bekostigbare pryse, om die rak te probeer volmaak. Let wel probeer, want dis ook iets wat nooit gebeur nie.
Om een of ander rede kies ek toe hierdie een. En wat ‘n verassing! Ek dink partykeer is dit net ‘n magiese oomblik van suikers, ensieme, tanien, sure, minerale en proeknoppies wat almal in die regte verhouding en toestand bymekaar kom. Ek wens ek kon wyne beskryf. Die enigste woorde waaraan ek kan dink om die een te probeer beskryf is “mellow” en fluweel.
Ek het die botteltjie tot Sondagmiddag vertroetel, dit het heel goed gehou met ‘n vakuumproppie op. As ek nog van hierdie oesjaar kan kry, koop ek sowaar weer Merlot!
Posted in Afrikaans, Wyn
Posted by: mykopop | Dinsdag 15 Mei 2012
Gerard de Leeuw 100 jaar uitstalling
Ons probeer deesdae gereeld die uitstallings by die Universiteit van Johannesburg se kunsgalery bywoon, spesifiek die openings, om te hoor wat die kenners, of soms kunstenaars self, te sê het oor die werke.
Hierdie item op die jaarprogram, van die beeldhouwerke van Gerard de Leeuw (1912-1985), het onmiddellik my aandag getrek. Boonop was daar die aand voor die opening op RSG-kuns ‘n onderhoud met Dr. Fred Scott, die kurator van hierdie uitstalling.
Die uitstalling word aangevul met ‘n twintigtal skilderye, meestal deur Suid-Afrikaanse kunstenaars wat vriende of kennisse van de Leeuw was, met ook een skildery van homself.
Die titel van die beeld hier links is “Pensioendag”, ek het die foto iewers op die internet raakgeloop.
Ek is so beïndruk deur hierdie uitstalling dat ek pas die volgende op UJ Kunsgalery se Facebook-muur gaan skryf het:
Thanks very much for this, UJ Art Gallery, this must be one of the best you have had since I started frequenting your exhibitions beginning of last year! For me there is always something “organic” in art, e.g. in music, even though it is digitised, there are the vibrations of the vocal chords of my favourite singers. Likewise is walking around amongst these works of Gerhard de Leeuw, things which he has touched and shaped with his hands. Yes, there are those that are just “cute”, like the little lamb, which by the way I saw someone was urged to touch. But then there are other very original en progressive works of art. The catalogue will be a valuable addition to my collection of art books.
Without doing any injustice to the main exhibition, I think the paintings on display was just that little touch that made this exhibition something I will remember for a long time. Seeing together in one room a Boonzaaier, Claerhout, Cilliers-Barnard, Laubser, Pierneef etc. and rediscover others that I have forgotten like Marianne Podlashuc was an extraordinary experience.
Congratiolations! I might just turn up again for the walkabout on Saturday.
Die uitstalling is nog oop tot 30 Mei en op Saterdag 19 Mei is daar weer ‘n aanbieding deur Dr. Scott. Daar is ‘n katalogus (slegs van die beeldhouwerke) te koop teen R150.
Nog ‘n foto wat ek op die internet raakgeloop het: Die mag van die Toordokter.
Aangesien die katalogus net die beelde lys, het ek maar my skaamte in my sak gesteek en met ‘n boekie rondgeloop en die skilders se name ook neergeskryf. Hulle was:
De Leeuw, Gerhard; Cilliers Barnard, Bettie; Van Essche, Maurice; Kibel, Wolf; Claerhout, Frans; Ampenberger; Lipschitz, Lippy; Boonzaaier, Gregoire; Rose-Innes, Alexander; Laubser, Maggie; Mayer, Eric; Ampenberger, Stefan; Pierneef, J.H.; Oerder, F.; Westbrook, Walter; Cantrell, Arthur; Varney, Fayeitta; van der Merwe, Eben; Podlashuc, Alexander; Krige, Francois; Podlashuc, Marianne;